III Alé Cycling Gandia: 1.100 participants eixiran de l'avinguda de les Esclaves
27 març 2019

## III Alé Cycling Gandia: 1.100 participants eixiran de l'avinguda de les Esclaves27 març 2019Última actualització: 14 juliol 2025

![](../gestion/img/III-Al-Cycling-Gandia.JPG)  
  

La regidora delegada d'Esports, Lydia Morant, acompanyada pel director general d'Esports de la Comunitat Valenciana, Josep Miquel Moya, i per Rubén Donet, president del Club Ciclista Escapada, organitzador de la marxa cicloturista, han presentat hui en roda de premsa la III Alé Cycling Gandia, que se celebrarà el diumenge 7 d'abril en la nostra localitat.

La prova, amb un traçat de 136 quilòmetres i 1.500 metres de desnivell positiu, canvia en aquesta tercera edició la ubicació d'eixida i meta, passant a ser en l'avinguda de les Esclaves i no en el passeig marítim on es realitzava. Donarà començament a les 8.00 hores.

Serà un circuït per cinc comarques valencianes (la Safor, la Vall de la Gallinera, el Comtat, la Vall d'Albaida i la Costera) que comptarà amb quatre ports de muntanya: Margarida (el més llarg, amb 25 km), Beniarrés, Benigànim i el Pla de Corrals.

  
Hi haurà quatre punts per a control de temps: Gandia, en l'eixida; Beniarrés, a l'inici del port; Alt Port Beniarrés i, finalment de nou a Gandia en arribar a meta. Així mateix, els punts d'avituallament estaran en Margariza, el Ràfol de Salem i Pla de Corrals.

La regidora delegada d'Esports, **Lydia Morant** ha destacat que es tracta d'una prova esportiva de “_gran rellevància puntuable per al rànquing de cicloturisme en carretera de la Comunitat Valenciana en la qual participaran 1.100 esportistes nacionals i internacionals. Concretament, 42 participants provenen de la Unió Europea i 871 de tota la Comunitat Valenciana_”.

**Rubén Donet** ha comentat que “_és una marxa de la categoria UCI, la primera prova cicloturista en la Comunitat Valenciana i continua sent l'única en el calendari internacional, a pesar que hi ha 13 proves similars en tota Espanya_”.  
La jornada servirà per a fer un homenatge al medallista paralímpic Maurice Far Eckhard. Estarà present el seu company i doble campió del món Ricardo Ten i, igual que l'any passat, Fernando Escartín.

El Director General d'Esports de la Comunitat Valenciana ha manifestat el suport de la Generalitat com a patrocinador d'aquesta prova ja consolidada en tres anys d'existència. “É_s interessant el canvi del lloc de l'eixida perquè convertirem l'avinguda de les Esclaves en un lloc mític, perquè aquest pròxim diumenge també des d'allí eixirà un esdeveniment de gran altura a nivell esportiu: la Cursa de la dona_”, ha dit **Josep Miquel Moya**.  
A més, ha agraït a l'Ajuntament de Gandia i als organitzadors tot el seu esforç per la promoció del ciclisme i del nostre territori.